31996D0414
L 167/58
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 4 юли 1996 година
относно защитните мерки по отношение на вноса на животни и животински продукти от Бившата югославска република Македония поради епидемии от шап
(текст от значение за ЕИП)
(96/414/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 90/675/ЕИО на Съвета от 10 декември 1990 г. за определяне на принципите относно организацията на ветеринарните проверки на продукти, въведени в Общността от трети страни (1), последно изменена с Директива 95/52/ЕО (2), и по-специално член 19, параграф 6 от нея,
като взе предвид Директива 91/496/ЕИО на Съвета от 15 юли 1991 г. за установяване на принципите относно организацията на ветеринарните проверки на животни, въведени в Общността от трети страни, и за изменение на Директиви 89/662/ЕИО, 90/425/ЕИО и 90/675/ЕИО (3), последно изменена с Акта за присъединяване на Австрия, Финландия и Швеция, и по-специално член 18, параграф 1 от нея,
като има предвид, че епидемии на шап са наблюдавани в Бивша югославска република Македония; като има предвид, че въз основа на проверката, извършена от Комисията на място, е явно, че властите в Бивша югославска република Македония не са в състояние да наложат необходимия контрол, за да се предотврати разпространението на болестта;
като има предвид, че ситуацията в Бивша югославска република Македония представлява сериозна опасност за стадата на държавите-членки, предвид търговията с някои животински продукти;
като има предвид, че е уместно да се вземат необходимите мерки, за да се защити Общността от риска от внасянето на тази болест;
като има предвид, че Решение 93/242/ЕИО на Комисията от 30 април 1993 г. относно вноса в Общността на някои живи животни и животински продукти с произход от някои европейски страни във връзка с болестта шап (4), последно изменено с Решение 95/295/ЕО (5), предвижда забрана на вноса на живи животни от податливи на заразата животински видове от и през определени страни, включително Бивша югославска република Македония; като има предвид, че това решение позволява внос на прясно месо и на определени месни продукти от и през тези страни при определени условия;
като има предвид, че Решение 95/340/ЕО на Комисията (6), последно изменено с Решение 96/325/ЕО (7), съставя списък на трети страни, от които държавите-членки разрешават вноса на сурово мляко, топлинно обработено мляко и продукти на млечна основа; като има предвид, че Бивша югославска република Македония е включена в този списък; като има предвид, че е необходимо да се гарантира, че всички вносни млечни продукти са преминали обработка, която е достатъчна за унищожаването на вируса;
като има предвид, че Директива 92/118/ЕИО на Съвета от 17 декември 1992 г. за определяне на ветеринарно-санитарните и здравните изисквания относно търговията и вноса в Общността на продукти, които не са подчинени, по отношение на посочените изисквания, на специалните правила на Общността, посочени в глава I, приложение А към Директива 89/662/ЕИО и, по отношение на патогените, на Директива 90/425/ЕИО (8), последно изменена с Решение 96/405/ЕО на Комисията (9), определя условията за внос на животински кожи, кости и костни продукти, рога и продукти от рога, копита и продукти от копита, ловни трофеи и необработена вълна и козина; като има предвид, че тези продукти могат да бъдат внасяни само ако са обработени по такъв начин, че да се унищожи вирусът; като има предвид обаче, че някои други продукти могат да бъдат внасяни независимо от това; като има предвид, че този материал представлява риск;
като има предвид, че поради това е необходимо да се забрани вносът на някои животински продукти от Бивша югославска република Македония; като има предвид обаче, че някои продукти могат да бъдат внасяни, ако са преминали специална обработка;
като има предвид, че мерките, предвидени в настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
Решение 93/242/ЕИО на Комисията се изменя, както следва:
1.
В приложение А, бележка под линия 1, касаеща Бившата югославска република Македония, се заличава.
2.
В приложение Б изразът „Бивша югославска република Македония“ се заличава.
Член 2
1. Държавите-членки не разрешават вноса на мляко и продукти на млечна основа с произход от Бившата югославска република Македония, освен ако те не са преминали през обработка, която отговаря на изискванията на член 3 от Решение 95/340/ЕО.
2. В допълнение към разпоредбите на Решение 93/242/ЕИО държавите-членки не разрешават внос на следните продукти от едър рогат добитък, овце и кози и от други двукопитни видове с произход от територията на Бившата югославска република Македония:
-
кръв и кръвни продукти, така както са описани в глава 7 от приложение I към Директива 92/118/ЕИО,
-
суровини за производство на животински храни и фармацевтични или технически продукти, така както са описани в глава 10 от приложение I към Директива 92/118/ЕИО,
-
животински тор, така както е описан в глава 14, приложение I към Директива 92/118/ЕИО.
3. Забраната, посочена в първо тире от параграф 2, не се прилага за кръвни продукти, които са преминали през обработката, предвидена в глава 7, точка 3, буква б) от приложение I към Директива 92/118/ЕИО.
4. Държавите-членки правят необходимото сертификатите, придружаващи животинските продукти, които са обработени в съответствие с параграфи 1 или 3 и за които е разрешено да бъдат изпратени от Бивша югославска република Македония, да съдържат следния текст:
„Животински продукти, съответстващи на Решение 96/414/ЕО на Комисията относно предпазните мерки по отношение на вноса на животни и животински продукти от Бивша югославска република Македония поради епидемиите от шап“.
Член 3
Държавите-членки изменят мерките, които прилагат по отношение на търговията, така че да ги приведат в съответствие с настоящото решение. Те незабавно уведомяват Комисията за това.
Член 4
Адресати на настоящото решение са държавите-членки.
Съставено в Брюксел на 4 юли 1996 година.